Kuka olisi uskonut? Punk-bändi ja Vaasan kaupunginorkesteri yhdessä lauteilla - katso Klamydian musiikkivideo Ajolähtö

Perjantaina 26.helmikuuta julkaistava Punksinfonia on livealbumi, joka on äänitetty yhdessä Vaasan kaupunginorkesterin kanssa.

Levystä julkaistaan rajoitettu 3 000 kappaleen painos.

Mukana on Klamydian tunnettuja biisejä, jotka ovat saaneet hieman uudenlaisen sovituksen sinfoniaorkesterin kera.

Biisilistassa ovat muun muassa Pienen pojan elämää, Pala rauhaa, Pohjanmaalla, Aku Ankka-laulu, Suomi on sun ja Pilke silmäkulmassa.

– Ensimmäisen kerran yhteistyöstä Vaasan kaupunginorkesterin kanssa oli puhetta jo 90-luvulla. Kuula-opiston rehtorin Rolf Nordmanin kanssa istuimme legendaarisessa Vaasan Birrassa mietiskellen asiaa. Pöydässä istui muutakin porukkaa. Kaikkien mielestä idea oli mitä loistavin. Siihen aikaanhan Birrassa mahtuivat samaan pöytään kaikki punkkarista sotaveteraaniin, tai asianajajasta kokopäiväholistiin, Vesku Jokinen kertoo.

– Eli minimuotoinen gallup oli jo kansan syvien rivien edustajien kesken tehty. Idea kuitenkin sillä kertaa vielä hautautui illan humuun, mutta jäi elämään nostaakseen päätään pari vuosikymmentä myöhemmin, yhteistyöstä.

Uuden hengen tähän ainakin Suomen mittakaavassa historialliseen projektiin puhalsi teatteri- ja orkesterilautakunnan puheenjohtaja Janne Viianen nostaen kissan pöydälle aiheesta Klamydia & Vaasan kaupunginorkesteri.

– Idea sai vihreää valoa orkesterilta. Vielä kun nuotintajaksi ja kapellimestariksi lupautui Markku Lindfors, niin homma alkoi vauhdilla rullaamaan eteenpäin. Markku ryhtyi toimeen. Pidettiin muutama tapaaminen bändin ja Markun kesken. Keskusteltiin syntyjä syviä, oikaistiin parit mutkat ja piirrettiin uusia kiemuroita. Aikaan saatiin ennenkuulumaton kahden musiikillisen ääripään risteytys, joka esitettiin Vaasan kaupungintalolla 16-17.4.2015 loppuunmyydyille saleille.

– Tämä on punk! Tämä on sinfonia! Tämä on Punksinfonia!, Vesku Jokinen hehkuttaa.